Mies tuomittiin muun muassa salakatselusta, pahoinpitelystä, vainoamisesta ja useista laittomista uhkauksista yli kahden ja puolen vuoden vankeuteen.

Vaimoaan pahoinpidellyt ja uhkaillut mies jäi kiinni poliisin ja vaimon siskon juonen avulla Pasilan poliisitalon tuntumasta.­

Helsingin käräjäoikeus on tuominnut 35-vuotiaan Bahaa Ahmed Abdellah Abidallan kahden vuoden ja seitsemän kuukauden ehdottomaan vankeustuomioon. Oikeus luki miehen syyksi kaikki kymmenen syyttäjän nostamaa syytekohtaa.

Miehen katsottiin syyllistyneen salakatseluun, pahoinpitelyyn, neljään laittomaan uhkaukseen, kahteen vainoamiseen, lähestymiskiellon rikkomiseen ja törkeään henkeen tai terveyteen kohdistuvan rikoksen valmisteluun.

Rikokset tapahtuivat lähes kolmen kuukauden aikana viime vuoden lokakuun alusta tammikuun loppupuolelle saakka. Useimmissa rikoksissa uhrina oli Abidallan suomalaissyntyinen vaimo. Kahdessa rikoksessa asianomistajana oli vaimon sisko.

Rikossarjan taustalla oli muun muassa mustasukkaisuus. Syyttäjä näki asiassa myös kunniaväkivallan piirteitä.

Lain väärälle puolelle Abidalla meni hieman ennen lokakuista matkaansa sukulaisten luo Egyptiin. Abidalla halusi tarkkailla kodin tapahtumia, joten hän asensi sohvan alle valvontakameran.

Perheen lapset löysivät kameran kuitenkin jo ennen kuin matka toteutui. Tämä tiesi perheriitaa.

Vaimon mukaan Abidalla oli sanonut näkevänsä vaimonsa mieluummin kuolleena kuin seurustelevan suomalaisen miehen kanssa. Mies oli vaatinut myös, ettei vaimo hymyile vastaan tuleville miehille. Lisäksi mies pakotti vaimonsa käyttämään huivia.

Lopulta vaimo suostui siihen, että kamera jäi matkan ajaksi paikoilleen. Kameran kanssa oli välillä ongelmia, joita vaimo korjaili miehensä määräyksestä. Mies käski vaimoaan pitämään myös puhelinta auki yöpöydällä, jotta hän kuulisi, mitä asunnossa tapahtui.

Mies uhkaili vaimoaan, joka ei uskaltanut muuta kuin totella. Kaikesta huolimatta mies palasi matkaltaan aiottua aikaisemmin.

Matkan jälkeen mies pahoinpiteli vaimoaan pitämällä kiinni muun muassa kaulasta ja raahaamalla tätä mukanaan. Samalla mies uhkasi vaimoaan keittiöveitsellä.

Vaimo lähti pian lasten kanssa perheen kodista siskonsa luo ja myöhemmin turvakotiin. Mies ei kuitenkaan jättänyt vaimoaan rauhaan. Hän muun muassa soitti vaimolleen ja uhkaisi katkaista tämän jalat, polttaa kasvot ja repiä hiukset. Lisäksi mies uhkasi myös tappaa vaimonsa.

Marraskuun lopulta alkaen miehen toiminta muuttui vainoamiseksi. Mies muun muassa soitti noin puolentoista kuukauden aikana noin 3 000 puhelua vaimolleen ja noin 300 puhelua tämän siskolle. Kerran mies tuli vaimonsa siskon kotiin, jolloin tämä joutui pakenemaan paikalta.

Mies asensi vaimonsa siskon autoon seurantalaitteen, jonka avulla hän kykeni seuramaan vaimonsa liikkeitä. Siskon mies löysi laitteen ja poisti sen, mutta Abidalla asensi pian autoon uuden seurantalaitteen.

Poliisi pyysi jättämään seurantalaitteen paikalleen ja pyysi siskoa ajamaan kuulusteluihin poliisiasemalle Pasilaan. Sisko pysäköi autonsa Pasilan urheilutalon parkkipaikalle, minne myös Abidalla saapui hetken päästä.

Juoni tehosi. Poliisipartio tarkisti Abidallan ja löysi hänen hallustaan teräaseen ja vasaran. Oikeus katsoi miehen valmistautuneen törkeään henkeen tai terveyteen kohdistuvaan rikokseen.

Vaimolla ei ollut korvausvaatimuksia, mutta vaimon siskolle Abidallan on maksettava kärsimyskorvauksia yhteensä 2 000 euroa. Lisäksi hän joutuu maksamaan siskon 200 euron asianosaiskulut.

Rikosuhrimaksu ja kaikki oikeudenkäyntikulut mukaan lukien Abidallan maksettavaksi määrättiin yhteensä hieman alle 10 000 euroa.